Title: PRINCE
Author: slezakova
Last saved by: jost
Company: ÚVSR - OKSAV

I. Informácia o programe PRINCE
Informácie a komunikácia
Inštitúcie Európskej únie kladú veľký dôraz na komunikáciu a informácie. Všetky európske inštitúcie a členské štáty vynakladajú veľkú snahu na informovanie širokej verejnosti o hlavných dosiahnutých výsledkoch a prebiehajúcich projektoch v EÚ. Informovanie svojich obyvateľov o záležitostiach súvisiacich s členstvom v EÚ patrí medzi graduálne povinnosti jednotlivých vlád. Napriek tomu je Spoločenstvo ochotné pomôcť a ponúka možnosť spolufinancovania takýchto aktivít. 
Úloha európskych inštitúcií pri informovaní občanov o európskych záležitostiach
Európska komisia má dominantné postavenie v oblasti komunikácie a informácií o EÚ, ktorá vyplýva z jej zodpovednosti ako garanta občianskych práv v EÚ. Komisia je zodpovedná za iniciovanie legislatívnych návrhov a za kontrolu implementácie a dodržiavanie európskeho práva. Nakoľko žiadna iná inštitúcia tieto práva nemá, v oblasti komunikácie s občanmi zohráva Európska komisia jedinečnú úlohu. Generálne direktoriáty Európskej komisie majú hlavnú úlohu pri uskutočňovaní aktivít zameraných na poskytovanie informácií pre občanov EÚ súvisiacich s vývojom EÚ. Jedným z hlavných komunikačných nástrojov Európskej komisie je Program informovania občanov Európy (Program of Information for the Citizens of Europe), známy pod skratkou Prince. 

Základom spolupráce medzi inštitúciami EÚ je medziinštitucionálna skupina pre informácie (Interinstitutional Group on Information -  IGI). Skupine spoločne predsedajú Európska komisia, Európsky parlament a Rada. Ostatné inštitúcie a orgány EÚ sa môžu zúčastňovať ako pozorovatelia. Skupina sa stretáva najmenej dvakrát za rok. V rámci nej Európska komisia, Európsky parlament a Rada EÚ spoločne vyberú prioritné informačné témy spadajúce pod program Prince. Témy sa stanovujú na obdobie niekoľkých rokov a sú podrobne špecifikované v ročných komunikačných plánoch. Sú pravidelne aktualizované v súlade s informačnými potrebami občanov tak, ako ich definujú prieskumy verejnej mienky a iné zdroje. 

Vo svojom oznámení z 02.júla 2002 sa Európska komisia sústredila na štyri prioritné informačné témy: rozšírenie EÚ, budúcnosť Únie, priestor pre slobodu, bezpečnosť a spravodlivosť a euro. Piatou témou programu Prince v rokoch 2004 – 2005 je úloha Európy vo svete. 
Komunikačná a informačná stratégia EÚ
Veľká väčšina obyvateľov Európskej únie má stále veľmi skreslené informácie o európskych otázkach; podľa zistení Eurobarometra (EÚ-15) až 72% občanov EÚ deklaruje, že o Európskej únii vie len veľmi málo. Preto Európska komisia analyzovala svoje komunikačné nástroje a mechanizmy, preskúmala mieru ich užitočnosti, účelnosti a pridanej hodnoty a navrhla ich prispôsobenie na početné, a zároveň rôznorodé potreby 450 miliónov občanov v rozšírenej EÚ. Na základe týchto zistení Európska komisia prijala 20. apríla 2004 novú komunikačnú a informačnú stratégiu EÚ (oznámenie COM(2004) 196). Jej hlavným cieľom je „zlepšiť vnímanie Európskej únie, jej inštitúcií a legitimity prehlbovaním poznatkov a prispieť k chápaniu jej úloh, štruktúr a dosiahnutých výsledkov, ako aj podporiť dialóg s občanmi“. Znamená to najmä zvyšovanie kvality európskej verejnej diskusie, zapájanie verejnosti do európskeho rozhodovania, pozornejšie načúvanie hlasom a záujmom verejnosti. Rok 2005 bude prvým rokom, v ktorom sa informačná a komunikačná stratégia bude uplatňovať v plnej miere v rozšírenej EÚ dvadsiatich piatich štátov.
Aby bola komunikačná a informačná stratégia EÚ účinná, musí vychádzať z niekoľkých spoločných hodnôt, ktoré umožnia používať spoločný referenčný rámec na vytváranie štruktúrovaných informácií o rôznych politikách. Či ide o informácie všeobecného charakteru týkajúce sa existencie a úloh únie alebo informácie o kľúčových projektoch a výzvach EÚ, implementácia informačnej a komunikačnej stratégie je sine qua non úspechu politík a iniciatív EÚ. 

Program informovania občanov Európy - PRINCE

Program informovania občanov Európy vznikol v roku 1995 a vo svojich začiatkoch sa zameral na tri oblasti informovania verejnosti:

-	Občania na prvom mieste – iniciatíva zameraná na zvyšovanie informovanosti občanov o ich právach a príležitostiach na jednotnom trhu, ukončená v roku 1998, kedy sa pretransformovala do Europe Direct 
-	Spoločne budujeme Európu – iniciatíva zameraná na vysvetľovanie amsterdamskej zmluvy a európskych záležitostí, ukončená v roku 1999
-	Euro – spoločná mena – iniciatíva, ktorá položila základ pre kampaň pri zavádzaní eura,  ukončená začiatkom roku 2002. 

Všetky tieto kampane využívali národné masmediálne prostriedky, vrátane reklamných spotov a  audiovizuálnych programov. Ako komunikačné kanály použili taktiež internetové portály a distribúciu tlačovín, aby sa informácie dostali aj k obyvateľstvu, ktoré nemá prístup k internetu. V období rokov 1995-2001 Európska komisia vynaložila na program Prince spolu 500 miliónov eur, z toho jedna tretina prostriedkov bola vynaložená na televízne spoty a relácie. 
Okrem možnosti uplatniť centralizované riadenie informácií, je realizácia informačných a komunikačných opatrení v rámci programu Prince už tradične založená na partnerstve medzi Komisiou a členskými štátmi, t.j. na zdieľaní schváleného komunikačného plánu a príslušných zdrojov každej zo zúčastnených strán. Toto partnerstvo si vyžaduje vypracovanie dohôd spolufinancovania, ktoré musia byť v súlade s ustanoveniami finančnej smernice. Partnerstvo v oblasti informovania verejnosti o EÚ upravuje Memorandum o porozumení medzi vládou Slovenskej republiky, Európskou komisiou a Európskym parlamentom za účelom organizovania informačných aktivít ako súčasti informačnej a komunikačnej stratégie pre Európsku úniu, schválené vládou SR uznesením č. 945/2004 zo dňa 6.októbra 2004. 
Prince je subvencia EÚ na informačné aktivity o európskych záležitostiach, pričom za jednotlivé oblasti Prince, teda finančné prostriedky na informačné aktivity, sú zodpovedné príslušné generálne direktoriáty Európskej komisie. Pretože projekty by mali byť blízke verejnosti, sú koordinované v partnerstve s členskými štátmi, občianskou spoločnosťou a ďalšími európskymi inštitúciami. V záujme zachovanie čo najbližšieho kontaktu s občanmi, táto politika bude decentralizovaná a implementovaná v úzkej spolupráci s národnými a regionálnymi orgánmi.
Finančné prostriedky sú prideľované na základe schválených projektov. Subjekty predkladajú svoje projekty na základe výzvy, ktorú vyhlasuje vždy ten generálny direktoriát, do ktorého kompetencie spadá tematické zameranie. Doteraz boli finančné prostriedky z programu Prince rozdeľované len v 15 krajinách EÚ na projekty podávané mimovládnymi organizáciami. Od 1. mája 2004 sa okruh zväčšuje na všetkých 25 krajín EÚ, pričom sa program Prince sprístupnil aj pre orgány verejného a štátneho sektora, t.j. regionálne a miestne samosprávy, univerzity, vládny informačný servis, etc. Generálne direktoriáty vyhlasujú svoje výzvy počas roka náhodne, podľa prípravy ich programu, a preto nie je možné zakomponovať vykrytie potrebných 50% resp. 20% do návrhu štátneho rozpočtu pri jeho príprave. Projekty Prince nemusia mať zásah cieľových skupín v niekoľkých krajinách EÚ súčasne, ale môžu byť realizované aj samostatne v krajine predkladateľa projektu. Na rozdiel od programu Phare bude proces riadený priamo Európskou komisiou, a to príslušnými generálnymi direktoriátmi.

Rozpočet programu Prince v rokoch 2004 – 2005

Pre roky 2004-2005 sú prioritnými informačnými témami: 
1.	euro – generálny direktoriát pre ekonomické a finančné záležitosti 
2.	budúcnosť EÚ – generálny sekretariát Európskej komisie 
3.	sloboda, bezpečnosť a spravodlivosti – generálny direktoriát pre spravodlivosť a vnútro  
4.	rozširovanie Európy – generálny direktoriát pre rozširovanie
5.	úloha Európy vo svete - generálny direktoriát pre vonkajšie vzťahy 

Predbežný rozpočet na finančný rok 2005 pre program Prince  *

Rozpočtová položka

2003
(EÚ 15) v mil. eur

2004
(EÚ 25) v mil. eur

2005
(EÚ 25) v mil. eur

01 02 04
Komunikácia o ekonomickej a monetárnej únii vrátane eura (DG ECFIN)

3

6

4

18 08 01 
Oblasť slobody, bezpečnosti a spravodlivosti (DG JAI)

3

3

5

19 11 03
Úloha Európy vo svete 
(DG RELEX/AIDCO)

0

4

4

22 04 01
Rozšírenie – informačná a komunikačná stratégia 
(DG ELARG)

21

16,5

8

25 03 02
Diskusia o budúcnosti Európy
(generálny sekretariát)

12

4,5

9

SPOLU | 39 | 34 | 30

* Čísla v tabuľke pre rok 2005 sú len orientačné. Momentálne sa rozpočet prerokováva vo výboroch Európskeho parlamentu.

II. Program Prince v podmienkach Slovenskej republiky

Z výsledkov Eurobarometra 2003.4 vyplýva, že občania SR majú záujem byť informovaní o európskych záležitostiach. Spomedzi desiatich nových členských štátov sa SR umiestnila na prvom mieste – až 78% občanov SR považuje informácie o európskych záležitostiach za veľmi dôležité a považuje ich za prioritné spomedzi informácií, ktoré chce dostávať od svojej vlády. 
Popri vlastných vládnych informačných aktivitách, ktoré sú v súlade s celoeurópskou komunikačnou stratégiou a sú a aj v budúcnosti by mali byť hradené z vlastných zdrojov každej členskej krajiny, má po vstupe do Európskej únie aj Slovenská republika príležitosť získať finančné prostriedky z programu Prince. Aktívne sa tým zapojí do implementácie informačnej a komunikačnej stratégie pre EÚ, čo napomôže sprostredkovaniu relevantných, objektívnych informácií občanom SR efektívnym spôsobom. Vzájomnou spoluprácou s európskymi inštitúciami sa dosiahne synergický efekt, a tým aj zlepšenie všeobecnej informovanosti občanov SR o EÚ. V roku 2005 Európska komisia plánuje prerozdeliť na projekty Prince sumu 30 miliónov eur. 
V marci 2005 boli vyhlásené výsledky výzvy na podávanie projektov na tému rozšírenie EÚ, ktorá bola určená pre mimovládne organizácie,  verejný a štátny sektor v rozšírenej Európskej únii s celkovou dotáciou 14 miliónov eur. Za Úrad vlády SR bolo zaslaných päť projektov na Generálny direktoriát pre rozšírenie, z ktorých dva boli úspešné a bol im pridelený grant v celkovej výške 559 813 eur. Pôvodným zámerom pri prihlasovaní projektov za Slovenskú republiku bolo, že potrebných 50% nákladov za žiadateľa bude financovaných zo štátneho rozpočtu, z kapitoly určenej na vykrytie Trvalého informačného servisu verejnosti pre rok 2005. Finančné prostriedky na uvedenú kapitolu boli pri prerokovávaní vládou SR vypustené z návrhu štátneho rozpočtu čo znamená, že v prípade, ak bude niektorý z projektov za SR vybratý, nebude možné ho realizovať a finančné prostriedky budú musieť byť vrátené naspäť EK. Druhou možnosťou je vykryť uvedenú čiastku z rezervy vlády SR. 
Do ďalších výziev jednotlivých direktoriátov na predkladanie projektov v rámci programu PRINCE (euro, budúcnosť EÚ, úloha Európy vo svete, sloboda, bezpečnosť, spravodlivosť), ktoré budú vyhlásené v priebehu roka 2005, sa Slovensko nezapojí. Dôvodom je neexistencia kapitoly, ktorá bola pôvodne určená na vykrývanie týchto aktivít. 

Finančný manažment

Doposiaľ Slovenská republika nemala možnosť čerpať prostriedky z programu Prince, na ktoré majú nárok len členské krajiny EÚ. Z tohto dôvodu je potrebné vyriešiť problém spolufinancovania predkladaných projektov v rámci výziev na predkladanie projektov pre jednotlivé informačné témy. Preto bol návrh finančného manažmentu konzultovaný s Ministerstvom financií SR. Po vzájomnej dohode navrhujeme nasledovný spôsob financovania: 
Program Prince nezakladá práva SR na priame alebo automatické čerpanie finančných prostriedkov zo zdrojov európskeho spoločenstva. Financie z programu Prince sú prideľované vo forme grantov na základe výziev na predkladanie projektov. Vyhodnotenie projektov a výšku pridelených zdrojov má v kompetencii Európska komisia, resp. príslušné generálne direktoriáty podľa jednotlivých informačných tém. Pri programe Prince ide o spolufinancovanie, pričom subvencia Európskej komisie predstavuje 50% oprávnených nákladov. V prípade, že projekt predkladá orgán verejného resp. štátneho sektora, je potrebné prefinancovať zvyšných 50% z oprávnených nákladov na realizáciu projektu z prostriedkov štátneho rozpočtu. 
Do programu PRINCE sa môže zapojiť ktorýkoľvek orgán štátnej a verejnej správy.. Presné pravidlá čerpania ako aj podmienky na predkladanie projektov na základe výziev sú stanovené vždy tesne pred jej vyhlásením v priebehu roka. V budúcnosti bude nevyhnutné každoročne počítať s finančnou účasťou na programe PRINCE pri návrhoch štátnych rozpočtov, ak sa Slovenská republika chce zúčastňovať komunikačných projektov. V  prípade, že Európska komisia niektoré z projektov predložených za Slovenskú republiku nevyberie, prostriedky zo štátneho rozpočtu určené na dofinancovanie použité nebudú.

Personálny manažment (veľký variant)

Pre program Prince je potrebné vytvoriť národný kontaktný bod, ktorý ho bude administrovať a finančne riadiť. Administrácia programu Prince v Slovenskej republike zahŕňa koordináciu, programovanie a implementáciu, monitorovanie a kontrolu realizácie programu, vyhlasovanie výziev, výber a posudzovanie projektov, konzultácie s predkladateľmi, atď. Medzi úlohy národného kontaktného bodu pre program Prince bude patriť šírenie informácií o programe a výzvach na predkladanie projektov, ich administrovanie, poskytovanie poradenstva pri príprave projektov a vypĺňaní projektových formulárov, koordinovanie prípravy, implementácie projektov a ich monitorovanie a kontrola. Národný kontaktný bod bude pri príprave a implementácii programu Prince spolupracovať s Európskou komisiou, predovšetkým s generálnymi direktoriátmi zodpovednými za jednotlivé prioritné informačné témy. 
Pre tento model by bolo vhodné v budúcnosti vytvoriť medzirezortnú pracovnú skupinu. Tá bude zložená zo zástupcov všetkých rezortov, aby bolo zachované spravodlivé rozvrstvenie pri posudzovaní projektov, ktoré budú predkladať jednotlivé rezorty (v súvislosti s vyhlásenými témami). Pracovná skupina bude vyhlasovať výzvy pre SR, posudzovať jednotlivé projekty, administrovať príslušný finančný balík – pracovať ako národný koordinačný bod. Musel by sa vytvoriť jeho sekretariát, ktorý by sa zaoberal kancelárskymi činnosťami v súvislosti s administráciou a takisto jeho členmi by mali byť experti na príslušné finančné operácie. 

Personálny manažment (menší variant) 

Pre program Prince je potrebné vytvoriť národný kontaktný bod, ktorý ho bude administrovať a finančne riadiť. Administrácia programu Prince v Slovenskej republike zahŕňa koordináciu, programovanie a implementáciu, monitorovanie a kontrolu realizácie programu. Medzi úlohy národného kontaktného bodu pre program Prince bude patriť šírenie informácií o programe a výzvach na predkladanie návrhov projektov, ich administrovanie, poskytovanie poradenstva pri príprave projektov a vypĺňaní projektových formulárov, koordinovanie prípravy, implementácie projektov a ich monitorovanie a kontrola. Národný kontaktný bod bude pri príprave a implementácii programu Prince spolupracovať s Európskou komisiou, predovšetkým s generálnymi direktoriátmi zodpovednými za jednotlivé prioritné informačné témy. 
Navrhujeme, aby tieto úlohy v súvislosti s čerpaním programu Prince na ÚV SR zabezpečovala Sekcia pre európske záležitosti Úradu vlády SR. Na základe konzultácií s Generálnym direktoriátom pre tlač a komunikáciu Európskej komisie je potrebné, aby program Prince administrovali odborníci na európske fondy s niekoľkoročnými skúsenosťami v tejto oblasti. Preto navrhujeme, aby bol administrovaním poverený Odbor komunikačnej stratégie ÚV SR posilnený o dvoch odborníkov – špecialistov s niekoľkoročnou praxou v administrácii európskych fondov z Odboru koordinácie predvstupových fondov a bilaterálnej spolupráce ÚV SR. Projekty predkladané za ÚV SR bude posudzovať komisia zložená zo zástupcov Úradu vlády SR a to zo zástupcov kancelárie premiéra, SEZ, zástupcov sekcie pre ľudské práva a menšiny, zástupcov Centra strategických informácií, hovorcu vlády SR a hovorcu PPVL. Táto komisia môže byť ad hoc rozšírená podľa témy resp. prejednávanej problematiky. 
Podobný princíp administrácie programu Prince navrhujeme pre všetky rezorty, ktoré sa rozhodnú uskutočniť čerpanie financií z tohto programu. Dofinancovanie týchto aktivít si budú v tom prípade musieť zahrnúť do vlastných rozpočtových kapitol pre budúce obdobia. 

III. Stručný opis projektov 
vybraných generálnym direktoriátom pre rozšírenie Európskej komisie na realizáciu programu PRINCE v SR/2005 – téma „Rozšírenie Európskej únie“  

Projekt č. 1: Stratený v Európe 
          Projekt „Stratený v Európe“ je dobrodružná logická hra, primárne určená pre deti druhého stupňa základných škôl. Ide o plnohodnotnú počítačovú hru distribuovanú na CD. Okrem základných cieľov (podanie informácií o EÚ), môže hra zlepšovať počítačovú gramotnosť detí, rozvíjať myslenie a pomôže im vnímať súvislosti v spoločnosti. V hre je implementovaná možnosť zvyšovania náročnosti.
          Hlavným hrdinom hry je žiak druhého stupňa, ktorý sa stratí na školskom výlete do Bruselu. Tu sa aj začína jeho dobrodružná cesta po členských krajinách EÚ naspäť domov. Na ceste stretáva rôznych ľudí, vďaka  ktorým získava informácie o EÚ. Problémy, s ktorými sa stretáva na svojej ceste, sú prezentované ako hlavolamy, prostredníctvom ktorých sa má možnosť dozvedieť viac o EÚ, o geografických a historických zaujímavostiach krajiny, čo pozitívne EÚ priniesla pre ľudí žijúcich v danej krajine, získať informácie o špecifických hospodárskych a kultúrnych znakoch, turistickom ruchu, športe a pod.
           V rámci projektu bude vytvorená tiež internetová stránka, na ktorej budú publikované všetky informácie, ktoré sú uvedené v hre s odkazmi na ďalšie zdroje týkajúce sa danej témy.
           Počas prvých štyroch mesiacov od spustenia internetovej stránky sa hráči budú môcť zúčastniť súťažného kvízu, v ktorom budú môcť vyhrať výlet do Bruselu.

Projekt č. 2: Európska štafeta 

         Podstatou projektu s podnázvom Európa príde k vám je „priniesť“ informácie o EÚ do všetkých regiónov Slovenska. Európska štafeta bude organizovaná formou roadshow, presunmi z mesta do mesta cez celé Slovensko, predovšetkým cez menšie mestá tak, aby sa informácie o EÚ dostali k čo najširšej verejnosti, a najmä k vidieckemu obyvateľstvu. Má za cieľ zvýšiť  informovanosť verejnosti o význame členstva SR v EÚ pre občana a o výhodách jej rozšírenia. 
          Jarno – letné informačné euroturné po 8 slovenských krajoch bude predstavovať „nové“ krajiny EÚ posledného piateho rozšírenia, najmä však krajiny susediace so SR a tie, ktoré sú naším občanom nie až tak známe. Bude pripravené tak, aby si jednotlivé krajské mestá (Banská Bystrica, Bratislava, Košice, Nitra, Prešov, Trenčín, Trnava, Žilina) a ďalšie 2 menšie mestá alebo významné turistické lokality z každého kraja odovzdávali „symbolickú“ štafetu Európy. Tak sa podarí presunúť informácie o EÚ bližšie k ľuďom zábavnou formou.
           Prvá informačná časť roadshow bude odštartovaná v Deň Európy 9. mája 2005. Jednotlivými krajmi budú prechádzať informácie o EÚ, ktoré pripravia obyvateľstvo na súťaže prebiehajúce v rozhlase, a neskôr aj na openair podujatiach v jednotlivých krajoch.
           Druhá časť je zameraná na poznávanie rozmanitostí európskeho kultúrneho dedičstva, ale najmä spoločné hodnoty, ktorými dnes žije Európa.
            Samotné turné potrvá 20 dní. Jednotlivé podujatia v krajoch sa budú skladať:
-	z výstav fotografií predstavujúcich jednotlivé krajiny,
-	z predvádzania umeleckých výrobkov, ktoré sú pre jednotlivé krajiny charakteristické,
-	z podávania kulinárskych špecialít predstavovanej krajiny,
-	z vystúpení umelcov a pouličných divadiel,
-	z vystúpení folklórnych súborov z európskych krajín,
-	z premietania filmov, dokumentárnych a krátkometrážnych filmov priamo na námestí,
-	zo súťaží pre deti a dospelých na témy obsiahnuté v predchádzajúcej informačnej časti,
-	zo súťaže pre deti „Poskladajme, namaľujme Európu“,
-	z večerného koncertu umelcov z európskych krajín.

            Podujatie bude spojené so sprievodnými komunikačnými a informačnými aktivitami.       
            Rozhlasové spoty a upútavky na podujatia v jednotlivých mestách a obciach a živé vstupy z týchto podujatí. Krátke rozhlasové vstupy a rozhovory s predstaviteľmi jednotlivých krajín EÚ priblížia naším občanom ich kultúru. Na tieto aktivity budú nadväzovať rozhlasové súťaže. Rovnako bude riešená regionálna  tlač, prostredníctvom ktorej bude tiež vyhlásená SMS súťaž. Priamo na podujatiach budú distribuované plagáty, nálepky, informačné letáky a brožúry prinášajúce odpovede na najčastejšie otázky verejnosti o EÚ. Rozhovory v Teleránach TV Markíza a Raňajojkách TV JOJ doplnia rozhovory so zástupcami jednotlivých predstavovaných krajín v regionálnych TV a živé vstupy v spravodajstve TA3 a STV.